Ксёндз Славамір Ласкоўскі, пробашч парафіі, распавёў аб сутнасці этапу “Reditio Simboli” Беларускай рэдакцыі Ватыканскага радыё: “Тое, што адбываецца сёння ў нашай парафіі, – гэта новы этап у жыцці супольнасці неакатэхуменаў. Падчас вячэрніх Нешпараў браты і сёстры з першай суполкі ўрачыста складаюць сваё вызнанне веры. Гэта частка абнаўлення святога хросту, час для тых, хто жыве ў гэтай супольнасці, публічна сказаць: чаму вераць у Бога-Айца, у Езуса Хрыста, чаму вераць у Духа Святога, у Святы Касцёл і яго вучэнне, у жыццё вечнае і прабачэнне грахоў – усе часткі “Сімвалу веры”. І рабіць гэта трэба не толькі на словах – дзеянне Бога павінна быць бачна ў жыцці, таму браты і сёстры сведчаць гісторыяй свайго жыцця”.